Comasarea alegerilor locale cu cele europarlamentare este un atac asupra democrației, a declarat Ionuț Moșteanu, lider al deputaților USR și purtător de cuvânt al formațiunii, miercuri, pe B1 TV, la „Politica Zilei” cu Ioana Constantin.
Întrebat despre eventuala comasare a alegerilor locale cu cele europarlamentare, Ionuț Moșteanu a spus: „Marelui general Ciucă îi e mare frică de bătălie, bătălie electorală, pe dânsul de fapt îl cam încurcă democrația și povestea asta cu alegerile. După ce o viață întreagă a răspuns doar la ordin, nu înțelege de ce trebuie să vină în fața cetățenilor să dea socoteală pentru faptele politice și să le ceară votul”.
„Acum se milogește, lăsând la o parte orice urmă de onoare și demnitate, de haină militară, se milogește la Ciolacu să îi salveze fundul, pe românește, că despre asta este vorba, și să îi comaseze localele cu europarlamentarele. Este un atac asupra democrației. Noi am semnalat acest lucru și la Comisia de la Veneția, și Parlamentului European, și Comisiei Europene, prin colegii noștri de la nivel european. Credem că nu se va înțelege nimic din această campanie”, a adăugat purtătorul de cuvânt al USR.
„Un atac asupra democrației care are multe implicații, inclusiv asupra celor care sunt în mandat acum, primarii care și-au făcut planuri să facă niște lucruri până la finalul mandatului, că, na, așa știau, că li se termină mandatul în septembrie, octombrie (…), acum se trezesc că nu mai au timp să termine ce și-au propus, pentru că trebuie salvat fundul lui Ciucă și al lui Bode. Este inacceptabil”, a mai declarat Ionuț Moșteanu.